Nii tuleb ta otsekui karikatuur või kehastunud liialdus selleski rivaliteedist  ja võitlemisest küllastunud ajas. Mees otsekui Lemek VT-s, kes verme pärast tapab nooruki ja endale tehtu seitsmekordselt kätte maksab. Kui tal ei oleks oma referentsgruppi, siis jääks ta eluaeg ilmselt lühikeseks. Aga isa, võib arvata, et oleks rahul olnud. Iga aeg pakub suuri ja väiksemaid mimeetilisi eeskujusid, kelle järgimine sageli surma ja hävingut kaasa tooma on määratud. Sest mis väärtust neil eeskujudel muidu oleks? Ja kohe tulebki võimalus. Autor nimetab D'Artagnani kohemaid ja sündmustest ette  rutates tulevaseks de Treville võistlejaks (lk 13). Esimene võitlus lõppeb halvasti, aga eksib see, kes arvab, et nii jääbki. Ei, seda suurem kontrast tulevaste võitudega. De Treville paneb nooruki lojaalsuse kohe audientsil proovile, öeldes: "Ma pean väga lugu kardinalist ja austan sügavalt tema tegusid." Sellele proovile vastab D'Artagnan, et talle loeb vaid de Treville eeskuju ja hinnang. Gaskoonlane keeldub seega oma lojaalsust ja eeskujusid jagamast ja võib arvata, et musketäride ülemale see meeldib.